2) ปัจจัยความเสี่ยง

ในการประกอบธุรกิจของบริษัทฯ นั้น ปัจจัยเสี่ยงที่อาจจะเกิดขึ้น
และอาจมีผลกระทบต่อการดำเนินการของบริษัทฯ ในอนาคต
ซึ่งอาจส่งผลกระทบต่อการลงทุนของผู้ลงทุนอย่างมีนัยสำคัญ มีดังต่อไปนี้

1.  ความเสี่ยงจากการชะลอตัวของเศรษฐกิจ

ภาคธุรกิจพัฒนาอสังหาริมทรัพย์ เป็นภาคธุรกิจที่มีการเชื่อมโยงอย่างใกล้ชิด
และมีทิศทางการเคลื่อนไหวในทิศทางเดียวกันกับภาวะเศรษฐกิจ
ดังนั้นหากภาวะโดยรวมเศรษฐกิจอยู่ในช่วงถดถอย หรือชะลอตัวลง
ภาคอสังหาริมทรัพย์ก็ไม่อาจหลีกเลี่ยงผลกระทบดังกล่าวได้เช่นเดียวกัน จากความเชื่อมั่น
และกำลังซื้อที่ลดลงของผู้บริโภค ซึ่งหากเศรษฐกิจมีการชะลอตัว
ย่อมส่งผลกระทบต่อผลประกอบการของบริษัทได้ อย่างไรก็ดี
ความเสี่ยงจากการชะลอตัวของเศรษฐกิจในปี 2556 นั้นมีอยู่จำกัด
จากแนวโน้มเศรษฐกิจของประเทศไทยในปี 2556 มีแนวโน้มที่จะขยายตัวได้ดีต่อเนื่องจากปี 2555
โดยคาดว่าจะยังคงมีอุปสงค์ภายในประเทศเป็นปัจจัยขับเคลื่อนหลัก
ในขณะที่ภาคการส่งออกคาดว่าจะเริ่มค่อยๆ ฟื้นตัวได้ อย่างค่อยเป็นค่อยไป
ตามทิศทางการฟื้นตัวของเศรษฐกิจโลกที่เริ่มมีสัญญาณการปรับตัวที่ดีขึ้น โดยคาดว่าเศรษฐกิจไทยในปี
2556 น่าจะสามารถขยายตัวได้ที่ร้อยละ 4.5 - 5.5
ทั้งนี้บริษัทมีมาตรการในการรองรับความเสี่ยง
โดยบริษัทมีการประเมินความเสี่ยงจากภาวะเศรษฐกิจอย่างใกล้ชิดมาโดยตลอด
ทั้งในส่วนของเศรษฐกิจภายในประเทศ และต่างประเทศ
โดยมีการร่วมกันพิจารณาในที่ประชุมทั้งในระดับกรรมการบริษัท และระดับกรรมการบริหาร
เพื่อประเมินถึงภาวะเศรษฐกิจ และแนวโน้มในอนาคตอย่างใกล้ชิด โดยจะมีการวางแผน
และปรับกลยุทธ์องค์กรเพื่อให้สอดคล้องกับการภาวะเศรษฐกิจในแต่ละช่วงเวลาอย่างเหมาะสมมาโดยตลอด

2.  ความเสี่ยงจากภัยพิบัติทางธรรมชาติ

ในช่วงปลายปี 2554 ประเทศไทยต้องประสบกับเหตุการณ์อุทกภัยครั้งรุนแรงที่สุดในรอบกว่า 50 ปี
ซึ่งได้ส่งผลกระทบไปในวงกว้าง สร้างความเสียหายมูลค่ารวมสูงกว่า 1.2 ล้านล้านบาท
อุตสาหกรรมอสังหาริมทรัพย์ได้รับผลกระทบจากเหตุการณ์อุทกภัยในครั้งนี้เทั้งในทางตรงและทางอ้อม
ทั้งนี้เหตุการณ์ดังกล่าวได้ส่งผลให้ผู้บริโภคมีการชะลอการตัดสินใจซื้อ
ตัวเลขการโอนกรรมสิทธิ์ปรับลดลงมากกว่าร้อยละ 50 และชะลอตัวต่อเนื่องมาถึงในช่วงต้นปี 2555
โดยเฉพาะโครงการแนวราบในพื้นที่เกิดเหตุอุทกภัยรุนแรง
นอกจากนี้ทำให้เกิดการตัดสินใจเปลี่ยนทำเลในการซื้อของผู้บริโภคบางส่วน
จากพื้นที่ที่เกิดอุทกภัยรุนแรง ไปยังทำเลที่ไม่เกิดอุทกภัย ตลอดจนอาจมีผู้บริโภคบางส่วน
ที่อาจมีการเปลี่ยนการตัดสินใจไปซื้อที่อยู่อาศัยประเภทอาคารชุดทดแทน
อย่างไรก็ดีในปัจจุบันทางภาครัฐได้มีการจัดตั้งคณะทำงานขึ้นศึกษาหาแนวทางแก้ไข
และวางแนวทางการป้องกัน
เพื่อบริหารจัดการมิให้เกิดเหตุการณ์อุทกภัยในลักษณะดังกล่าวขึ้นอีกในพื้นที่เขตเศรษฐกิจที่สำคัญ
โดยมีการวาง Roadmap ระยะยาวในการบริหารจัดการป้องกันอุทกภัยแบบบูรณาการ
ดังนั้นจึงคาดว่า ความเสี่ยงที่จะเกิดเหตุการณ์อุทกภัยที่ที่ส่งผลกระทบรุนแรงเช่นในปี 2554
มีอยู่ค่อนข้างจำกัด

ในแง่ของบริษัท มีการบริหารจัดการความเสี่ยงไม่ว่าจะเป็นการเปิดโครงการในหลายทำเล
ซึ่งเป็นแนวทางการดำเนินธุรกิจของบริษัทมาตั้งแต่ต้น
ดังนั้นผลกระทบจากอุทกภัยจึงจำกัดอยู่เพียงบางโครงการเท่านั้น
บริษัทยังคงมีโครงการจำนวนมากที่อยู่ในพื้นที่ที่ไม่ประสบกับภัยพิบัติอุทกภัย
จึงนับเป็นการบริหารจัดการกระจายความเสี่ยงด้านทำเลที่ตั้ง
ซึ่งบริษัทได้คำนึงถึงมาตั้งแต่ก่อนเกิดเหตุการณ์อุทกภัย
นอกจากนี้ทางบริษัทได้มีการกระจายความเสี่ยงทางด้านผลิตภัณฑ์
โดยมีการขยายโครงการแนวสูงเพิ่มขึ้น และจะมีแผนปรับเพิ่มสัดส่วนรายได้จากแนวสูงเพิ่มขึ้น
เป็นประมาณร้อยละ 20 – 25 ของรายได้รวม โดยในปี 2555
บริษัทมีการเปิดโครงการแนวสูงเพิ่มขึ้นอีก 3 โครงการ
นอกจากนี้ทางบริษัทได้มีการขยายโครงการไปยังตลาดภูมิภาค โดยในปี 2555
บริษัทได้เปิดโครงการในจังหวัดชลบุรี ไปแล้วจำนวน 2 โครงการ ซึ่งได้รับผลตอบรับที่ดีมาก
และในปี 2556 นี้ บริษัทมีนโยบายในการขยายธุรกิจไปยังต่างจังหวัดต่อเนื่องจากปี 2555
โดยเน้นจังหวัดที่สำคัญในภาคตะวันออก และตะวันออกเฉียงเหนือ เป็นต้น

3.  ความเสี่ยงจากการเปลี่ยนแปลงของอัตราดอกเบี้ย

ในช่วงปี 2555 อัตราดอกเบี้ยในประเทศค่อนข้างมีเสถียรภาพ
โดยดอกเบี้ยนโยบายมีการปรับลดเหลือร้อยละ 3.00 ในช่วงเดือนมกราคม
และคงที่อยู่ในระดับดังกล่าวตลอดเกือบทั้งปี
จนกระทั่งมีการลดดอกเบี้ยนโยบายอีกครั้งในช่วงเดือนตุลาคมเหลือร้อยละ 2.75
ในส่วนของอัตราดอกเบี้ยลูกค้ารายใหญ่ชั้นดี (MLR) ของธนาคารพาณิชย์
ซึ่งเป็นตัวที่จะกระทบกับความสามารถในการซื้อของผู้บริโภค มีการปรับลดลงตามดอกเบี้ยนโยบาย
โดยอัตราดอกเบี้ย MLR ณ ต้นปี 2555 อยู่ที่อัตราร้อยละ 7.25 ก่อนที่จะทยอยปรับลด 2
ครั้งตามการลดของอัตราดอกเบี้ยนโยบาย ลงมาอยู่ที่ร้อยละ 7.00 ณ สิ้นปี

ทั้งนี้การเปลี่ยนแปลงของอัตราดอกเบี้ย
หากมีการปรับเพิ่มขึ้นอาจจะส่งผลกระทบต่อความสามารถในการซื้อที่อยู่อาศัยของผู้บริโภคได้บ้าง
รวมถึงอาจส่งผลกระทบต่อต้นทุนทางการเงินของบริษัทได้
อย่างไรก็ดีความเสี่ยงในประเด็นนี้มีอยู่อย่างจำกัดในปี 2556
จากแนวโน้มของอัตราดอกเบี้ยที่คาดว่าจะทรงตัว หรืออาจปรับลดลงได้บ้าง
เพื่อลดความร้อนแรงของกระแสเงินทุนไหลเข้า จากส่วนต่างของอัตราดอกเบี้ยภายในประเทศ
กับต่างประเทศ นอกจากนี้การที่บริษัทมีระดับหนี้สินที่ต่ำ
ทำให้ค่าใช้จ่ายทางด้านดอกเบี้ยอยู่ในระดับที่ต่ำเมื่อเทียบกับรายได้ของบริษัท
รวมทั้งบริษัทมีการบริหารจัดการความเสี่ยงจากการเปลี่ยนแปลงของอัตราดอกเบี้ย
และบริหารสภาพคล่องทางการเงิน อย่างรัดกุม อาทิเช่น การออกหุ้นกู้ระยะยาว
การออกขายตั๋วแลกเงินเพื่อใช้ในการปรับสภาพคล่องระยะสั้นและลดต้นทุนทางการเงิน
การเจรจากับสถาบันการเงินในการทำสัญญากู้เงินระยะยาวด้วยอัตราดอกเบี้ยที่คงที่
ตลอดจนมีการติดตามสถานการณ์ทางการเงินทั้งในประเทศ และต่างประเทศ อย่างสม่ำเสมอ
โดยจะนำเข้าพิจารณาในการประชุมคณะกรรมการบริหารทุกครั้ง เพื่อประเมินสถานการณ์
และบริหารจัดการอย่างเหมาะสมได้ทันท่วงที

4.  ความเสี่ยงจากต้นทุนก่อสร้างที่ปรับเพิ่มขึ้น

ตั้งแต่ในช่วงปี 2554 ต่อเนื่องถึงปี 2555 ราคาน้ำมันดิบทรงตัวอยู่ในระดับที่สูงมาโดยตลอด
โดยราคาน้ำมันดิบดูไบ มีราคาเฉลี่ยในปี 2555 อยู่ที่ 109 เหรียญสหรัฐต่อบาร์เรล
ปรับเพิ่มขึ้นจากปี 2554 ที่ประมาณร้อยละ 3 ต่อเนื่องจากที่ในปี 2554
ราคาเฉลี่ยปรับเพิ่มขึ้นมาจากปี 2553 ถึงร้อยละ 34 การที่ระดับราคาน้ำมันอยู่ในระดับที่สูงนี้
ส่งผลกระทบต่อต้นทุนการผลิต และต้นทุนการขนส่งในทุกอุตสาหกรรมผลิต
ซึ่งรวมถึงธุรกิจผลิตวัสดุก่อสร้างเช่นเดียวกัน ซึ่งการปรับเพิ่มขึ้นของต้นทุนก่อสร้างนั้น
จะส่งผลให้บริษัทมีต้นทุนทางตรงที่สูงขึ้น และหากในสภาวการณ์ที่มีการแข่งขันที่รุนแรง
การปรับราคาอาจทำได้ในขอบเขตที่จำกัด
บริษัทจำเป็นที่จะต้องรับภาระของต้นทุนก่อสร้างที่เพิ่มขึ้นบางส่วน
ซึ่งจะส่งผลให้บริษัทมีกำไรขั้นต้นที่ปรับลดลงได้

ทั้งนี้ในช่วง 2 ปีที่ผ่านมา ราคาวัสดุก่อสร้างหลักหลายตัวมีการปรับราคาเพิ่มสูงขึ้น
โดยมีสาเหตุทั้งจากต้นทุนการผลิตที่สูงขึ้น (Cost Push)
ส่วนหนึ่งจากนโยบายรัฐบาลในการปรับขึ้นค่าแรงขั้นต่ำเป็นวันละ 300 บาท ราคาน้ำมันที่ปรับเพิ่มขึ้น
ฯลฯ นอกจากนี้การที่ราคาวัสดุก่อสร้างปรับเพิ่มขึ้น ยังมีสาเหตุมาจากความต้องการใช้ที่เพิ่มมากขึ้น
(Demand Pull) ทั้งจากภาคอสังหาริมทรัพย์ที่มีการขยายตัว
มีการก่อสร้างที่มากขึ้นทั้งในส่วนของโครงการอาคารชุด และโครงการแนวราบ
มีความต้องการใช้เพื่อซ่อมแซมความเสียหายที่เกิดจากเหตุการณ์อุทกภัย
ตลอดจนการใช้ในงานก่อสร้างโครงการสาธารณูปโภคขนาดใหญ่ของภาครัฐที่เพิ่มขึ้น
อย่างไรก็ดีบริษัทมีการบริหารความเสี่ยงในเรื่องต้นทุนวัสดุก่อสร้างอย่างรัดกุม
โดยบริษัทจะทำการซื้อวัสดุหลักเองเป็นส่วนใหญ่ และเนื่องจากบริษัทมีโครงการในมือจำนวนมาก
จึงมีอำนาจต่อรองค่อนข้างสูง และสามารถตกลงราคาซื้อกับผู้ขายในลักษณะการซื้อเป็นจำนวนมาก
นอกจากนี้บริษัทยังติดตามความเคลื่อนไหวของราคาวัสดุก่อสร้างที่สำคัญอย่างใกล้ชิด
ทั้งทิศทางตลาดในประเทศและต่างประเทศ หากพิจารณาเห็นว่ามีแนวโน้มราคาที่จะเพิ่มสูงขึ้น
บริษัทจะทำการตกลงราคาคงที่ไว้ล่วงหน้า ซึ่งบริษัทจะมีการเจรจากับคู่ค้าของบริษัท (Suppliers)
ในสินค้ารายการสำคัญๆ อาทิเช่น เหล็ก แผ่นพื้น หลังคา เป็นต้น
เพื่อกำหนดราคาซื้อวัสดุก่อสร้างรายการสำคัญไว้ที่ราคาเดิมตลอดทั้งปี
นอกจากนี้บริษัทได้พยายามสรรหาสินค้าทดแทนที่มีคุณภาพอื่นๆ
ตลอดถึงมีการนำเทคโนโลยีก่อสร้างใหม่ๆ เข้ามาใช้ ตามความเหมาะสม

5.  ความเสี่ยงจากการขาดแคลนแรงงานฝีมือในการก่อสร้าง

จากการที่ประเทศไทยมีอัตราการว่างงานอยู่ในระดับที่ต่ำมาก ติดต่อกันมาเป็นเวลานาน
ซึ่งได้ก่อให้เกิด ปัญหาขาดแคลนแรงงานในบางสาขาวิชาชีพ
นอกจากนี้การที่เศรษฐกิจของประเทศมีการขยายตัว
รวมถึงภาคการก่อสร้างและภาคอสังหาริมทรัพย์ที่มีการขยายตัว
ภาครัฐมีการขยายการลงทุนก่อสร้างโครงการสาธารณูปโภคขนาดใหญ่ทั้งถนน
และระบบขนส่งมวลชนแบบราง ประกอบกับการที่ภาคเกษตรกรรมในช่วงที่ผ่านมามีการเติบโตได้ดี
ทำให้แรงงานในภาคการก่อสร้างบางส่วนมีการเคลื่อนย้ายกลับภูมิลำเนาเพื่อไปประกอบกสิกรรม
ทั้งหมดนี้ส่งผลให้ภาวะการขาดแคลนแรงงานในภาคก่อสร้างมีความรุนแรงมากขึ้นในช่วงปีที่ผ่านมา
และคาดว่าจะเป็นปัญหาต่อเนื่องมายังปี 2556
ซึ่งปัญหาการขาดแคลนแรงงานนี้อาจส่งผลให้มีการแย่งชิงผู้รับเหมา
จนเป็นสาเหตุให้ต้นทุนในการก่อสร้างปรับสูงขึ้นได้ ตลอดจนอาจส่งผลให้การก่อสร้างบ้านมีการล่าช้า
ทำให้มีความล่าช้าในการรับรู้รายได้ของบริษัทได้

อย่างไรก็ดีบริษัทมีนโยบายบริหารความเสี่ยงในประเด็นนี้ ด้วยการนำเทคโนโลยีการก่อสร้างใหม่ๆ
มาใช้ทดแทนการก่อสร้างในระบบเดิมบางส่วน ซึ่งสามารถช่วยลดการใช้แรงงานลงได้
อาทิเช่นมีการนำระบบก่อสร้างแบบ Tunnel Form มาใช้ในการก่อสร้างทาวน์เฮ้าส์
และมีการนำระบบ Precast เข้ามาใช้ในการก่อสร้างบ้านเดี่ยว และอาคารชุด เป็นต้น
นอกจากนี้ยังมีหน่วยงานที่รับผิดชอบดูแล และศึกษาเทคโนโลยีการก่อสร้างใหม่ๆ ทั้งใน
และต่างประเทศ เพื่อดูความเหมาะสม และนำมาประยุกต์ใช้
นอกจากนี้บริษัทมีนโยบายในการรักษาผู้รับเหมาเดิมของบริษัท
ไม่ว่าจะเป็นการให้ขึ้นงานก่อสร้างอย่างต่อเนื่อง และสม่ำเสมอ
เพื่อให้ผู้รับเหมาสามารถเลี้ยงแรงงานของตนได้
การสร้างความสัมพันธ์ที่ดีกับผู้รับเหมาของบริษัทมาอย่างต่อเนื่อง ไม่ว่าจะเป็นการเลี้ยงสังสรรค์
และการให้รางวัลกับผู้รับเหมาที่มีผลงานดี
ตลอดจนมีการกระจายงานก่อสร้างโดยคำนึงถึงความสามารถ
และความถนัดของผู้รับเหมาแต่ละรายเป็นสำคัญ ทั้งนี้บริษัทจะมีผู้จัดการโครงการสายก่อสร้าง
วิศวกรโครงการ หัวหน้าผู้ควบคุมงานก่อสร้าง ผู้ควบคุมงานก่อสร้าง ตลอดจนเจ้าหน้าที่
ควบคุมคุณภาพส่วนกลาง เพื่อควบคุมดูแลงานก่อสร้างของผู้รับเหมาอีกทีหนึ่ง
ทั้งนี้เพื่อให้แน่ใจถึงคุณภาพงานก่อสร้างของผู้รับเหมาแต่ละราย

6.  ความเสี่ยงจากมาตรการควบคุมอัตราส่วนเงินให้สินเชื่อต่อมูลค่าหลักประกัน (Loan to
    value : LTV)

ในช่วงเดือนพฤศจิกายน 2553 ทางธนาคารแห่งประเทศไทย (ธปท.)
ได้ออกมาตรการป้องกันปัญหาฟองสบู่ในธุรกิจอสังหาริมทรัพย์
โดยออกหลักเกณฑ์ควบคุมธนาคารพาณิชย์ ในการปล่อยสินเชื่อที่อยู่อาศัยระดับราคาต่ำกว่า 10
ล้านบาท โดยให้การปล่อยกู้ที่อยู่อาศัยประเภทคอนโดมิเนียมนั้นต้องปล่อยกู้ไม่เกินร้อยละ 90
ของมูลค่าหลักประกัน ทั้งนี้ให้เริ่มมีผลบังคับใช้ตั้งแต่วันที่ 1 มกราคม 2554
ในส่วนของที่อยู่อาศัยประเภทแนวราบ ให้ปล่อยกู้ได้ไม่เกินร้อยละ 95 ของมูลค่าหลักประกัน
โดยให้มีผลตั้งแต่วันที่ 1 มกราคม 2555
ซึ่งต่อมาได้มีการผ่อนปรนระยะเวลาในการบังคับใช้สำหรับที่อยู่อาศัยแนวราบออกไปอีก 1 ปี
เป็นมีผลบังคับใช้ในปี 2556 ซึ่งการบังคับใช้เกณฑ์ LTV นี้
มิใช่การบังคับว่าต้องปล่อยในเกณฑ์ที่กำหนดเท่านั้น หากแต่เพียงว่า
ถ้าธนาคารพาณิชย์ปล่อยสินเชื่ออยู่ในเกณฑ์ LTV ที่กำหนด
การคำนวณสินทรัพย์เสี่ยงก็จะใช้น้ำหนักเพียงร้อยละ 35 ของการปล่อยสินเชื่อ
แต่หากธนาคารพาณิชย์ปล่อยสินเชื่อมากกว่าเกณฑ์ LTV ที่กำหนด น้ำหนักในการคำนวณสินทรัพย์เสี่ยง
ก็จะเพิ่มเป็นร้อยละ 75 ของการปล่อยสินเชื่อ
ซึ่งจะส่งผลให้อัตราส่วนการดำรงเงินกองทุนหารด้วยสินทรัพย์เสี่ยง (BIS Ratio)
และต้นทุนของธนาคารพาณิชย์ปรับเพิ่มขึ้น

ผลของการออกมาตรการควบคุม LTV ดังกล่าว
จะทำให้ผู้ที่ต้องการซื้อบ้านจำเป็นที่จะต้องมีเงินออมเพิ่มมากขึ้นก่อนที่จะซื้อที่อยู่อาศัย
หรือในกรณีที่ต้องการขอสินเชื่อในจำนวนที่สูงกว่าเกณฑ์ที่กำหนด
ธนาคารพาณิชย์ก็อาจจะปล่อยในอัตราดอกเบี้ยที่สูงขึ้นเพื่อชดเชยต้นทุนที่เพิ่มขึ้นดังกล่าว
อย่างไรก็ดีการออกมาตรการควบคุม LTV ดังกล่าวออกมา
บริษัทเชื่อว่าจะส่งผลดีต่ออุตสาหกรรมที่อยู่อาศัยโดยรวมในระยะยาว
โดยในแง่ของบริษัทนับว่ามีความเสี่ยงที่จะได้รับผลกระทบจากมาตรการดังกล่าวค่อนข้างจำกัด
เนื่องจากผลิตภัณฑ์ส่วนใหญ่ของบริษัทอยู่ในกลุ่มแนวราบ ตลอดจนกลุ่มลูกค้าเป็นกลุ่ม Real Demand
ที่ซื้อเพื่ออยู่อาศัยจริง ซึ่งโดยปกติก่อนตัดสินใจซื้อที่อยู่อาศัย ลูกค้าจะมีเงินออมบางส่วนอยู่ก่อนแล้ว
โดยที่ผ่านมาลูกค้าจะมีการวางเงินดาวน์กับทางโครงการไม่น้อยกว่าร้อยละ 5 ถึง 10 อยู่แล้ว
ดังนั้นผลกระทบจากมาตรการ LTV จึงมีอยู่อย่างจำกัด

7.  ความเสี่ยงจากปล่อยสินเชื่อที่เข้มงวดมากขึ้นของธนาคารพาณิชย์

ในช่วงที่ผ่านมาธนาคารพาณิชย์ มีความเข้มงวดมากขึ้นในการพิจารณาสินเชื่อ
ทั้งในส่วนของสินเชื่อสำหรับผู้ประกอบการ (Pre-Finance) และสินเชื่อสำหรับผู้บริโภค
(Post-Finance) โดยในส่วนของสินเชื่อสำหรับผู้ประกอบการ
ธนาคารพาณิชย์มีความเข้มงวดในการพิจารณาปล่อยสินเชื่อโครงการที่มากขึ้น
โดยเฉพาะอย่างยิ่งกับผู้ประกอบการที่อยู่นอกตลาด (Non-listed companies)
ส่งผลให้การเข้าถึงแหล่งเงินมีความยากยิ่งขึ้น อย่างไรก็ดี
จากการที่บริษัทมีฐานะทางการเงินที่แข็งแกร่ง มีการใช้เงินลงทุนจากหนี้สินที่ต่ำมาก
ประกอบกับการที่บริษัทมีประวัติที่ดีมาอย่างยาวนาน โดยไม่เคยเป็น Non Performing Loans
กับสถาบันการเงินใดๆ แม้ในช่วงวิกฤติเศรษฐกิจปี 2540 ทำให้บริษัทมีความเสี่ยงในส่วนนี้ที่ต่ำมาก
โดยบริษัทมีกระแสเงินสด
และวงเงินสินเชื่อที่เพียงพอสำหรับการขยายตัวทางธุรกิจทั้งตามแผนงานระยะสั้น และระยะยาว
รวมทั้งมีสถาบันการเงินพันธมิตรที่พร้อมให้การสนับสนุนสินเชื่อโครงการกับบริษัทเพิ่มเติมหากต้องการ

ในส่วนของสินเชื่อสำหรับผู้บริโภค (Post-Finance) นั้นธนาคารพาณิชย์ต่างๆ
มีความเข้มงวดมากขึ้นในการพิจารณา ซึ่งการซื้อที่อยู่อาศัยโดยส่วนใหญ่นั้น
ลูกค้าจำเป็นที่จะต้องอาศัยการขอสินเชื่อจากธนาคารพาณิชย์ประมาณร้อยละ 90 - 95
ของราคาบ้าน ดังนั้นยอดรับรู้รายได้ของบริษัท
จึงขึ้นอยู่กับการพิจารณาปล่อยสินเชื่อของธนาคารพาณิชย์ด้วยอย่างหลีกเลี่ยงไม่ได้
ซึ่งจากสถานการณ์ปัจจุบันที่อุตสาหกรรมสินเชื่อบุคคลมีการเติบโตอย่างรวดเร็ว
ได้ส่งผลกระทบต่อพฤติกรรมการใช้จ่ายของผู้บริโภค
โดยผู้บริโภคมีการนำเงินในอนาคตมาใช้ผ่านทางสินเชื่อส่วนบุคคลต่างๆ อาทิเช่น บัตรเครดิต
และสินเชื่อส่วนบุคคลต่างๆ ส่งผลให้ความสามารถในการซื้อบ้านของผู้บริโภคลดลง ในขณะเดียวกัน
ธนาคารพาณิชย์ก็มีหลักเกณฑ์ที่เข้มงวดมากขึ้นในการพิจารณาปล่อยสินเชื่อให้กับผู้ต้องการซื้อบ้าน
ทำให้ลูกค้าบางส่วนสูญเสียโอกาสในการซื้อบ้านไป อย่างไรก็ดีบริษัทได้ติดตามสถานการณ์ผู้บริโภค
ตลอดจนนโยบายในการปล่อยสินเชื่อของธนาคารพาณิชย์แต่ละแห่งอย่างใกล้ชิด
เพื่อปรับเปลี่ยนนโยบายให้สอดคล้องในแต่ละช่วงเวลา
นอกจากนี้ทางบริษัทได้ร่วมมือกับธนาคารพาณิชย์บางแห่ง
เพื่อเสนอข้อเสนอพิเศษให้เฉพาะกับลูกค้าที่ซื้อบ้านในโครงการของบริษัท อาทิเช่น
การปล่อยสินเชื่อร้อยละ 100 ของราคาบ้าน อัตราดอกเบี้ยที่ต่ำกว่าท้องตลาดทั่วไป
และการผ่อนชำระคืนเป็นขั้นบันได เป็นต้น

8.  ความเสี่ยงจากการสร้างบ้านเสร็จก่อนขาย

ภายหลังวิกฤติเศรษฐกิจ
ผู้ประกอบการส่วนใหญ่ได้มีการนำกลยุทธ์การสร้างบ้านเสร็จก่อนขายออกมาใช้
เพื่อสร้างความมั่นใจให้กับผู้บริโภค ซึ่งจากกลยุทธ์ดังกล่าวจำเป็นที่จะต้องใช้เงินลงทุนที่สูง
อาจทำให้เกิดความเสี่ยงต่อสภาพคล่องทางการเงิน
และความเสี่ยงจากการเปลี่ยนแปลงพฤติกรรมของผู้บริโภค
อย่างไรก็ตามบริษัทมีความเสี่ยงในส่วนนี้ที่ต่ำ
อันเนื่องมาจากบริษัทมีการศึกษาพฤติกรรมผู้บริโภคอย่างละเอียด
และมีการวางแผนการก่อสร้างอย่างมีประสิทธิภาพ
โดยจะมีการผสมผสานสินค้าทั้งในส่วนของบ้านสร้างเสร็จ บ้านที่อยู่ระหว่างการก่อสร้าง (Semi
Pre Built) และบ้านสั่งสร้าง การขึ้นงานก่อสร้างจะเป็นไปตามประมาณการณ์ของยอดขาย
นอกจากนี้การที่บริษัทมีสัดส่วนหนี้สินต่อทุนที่ต่ำ มีนโยบายบริหารเงินสดหมุนเวียนอย่างรัดกุม
ประกอบกับการที่บริษัทมีวงเงินคงเหลือจากสถาบันการเงินต่างๆ จำนวนมาก
ทำให้บริษัทมีความเสี่ยงที่จะเกิดการขาดสภาพคล่องทางการเงินที่ต่ำมาก

9.  ความเสี่ยงในการจัดซื้อที่ดินเพื่อพัฒนาโครงการ

ในช่วงหลายปีที่ผ่านมา สืยเนื่องจากการขยายตัวทางเศรษฐกิจ
และการขยายตัวของธุรกิจอสังหาริมทรัพย์ จากความต้องการที่อยู่อาศัยที่เพิ่มขึ้นของประชากร
ได้ส่งผลให้ราคาที่ดินในบางทำเลมีการปรับเพิ่มขึ้นอย่างรวดเร็ว โดยเฉพาะในบริเวณที่ใกล้รถไฟฟ้า
ตลอดจนในบริเวณที่มีการพัฒนาสาธารณูปโภคใหม่ๆ เกิดขึ้น เช่น บริเวณส่วนต่อขยายของรถไฟฟ้า
แนวรถไฟฟ้าสายใหม่ บริเวณที่มีถนน และทางด่วนตัดขยายผ่าน เป็นต้น
รวมถึงการขยายตัวของตลาดภูมิภาค
ได้ส่งผลให้ราคาที่ดินในหลายพื้นที่ในต่างจังหวัดมีราคาที่ปรับเพิ่มสูงขึ้นรวดเร็วในช่วงที่ผ่านมาเช่นเดียวกัน

นอกจากนี้ในการซื้อที่ดินเพื่อพัฒนาโครงการ
นั้นจำเป็นที่จะต้องศึกษาถึงการใช้ประโยชน์ในที่ดินผืนดังกล่าวอย่างละเอียด
ทั้งความเป็นไปได้ทางการเงิน การตลาด และต้องพิจารณากฏหมายต่างๆ ที่เกี่ยวข้อง อาทิเช่น
พระราชบัญญัติผังเมือง เป็นต้น ทั้งนี้กฎหมายพระราชบัญญัติผังเมืองฉบับใหม่
ที่คาดว่าจะประกาศใช้ในปี 2556 นี้จะมีการเปลี่ยนแปลงแก้ไขการใช้ประโยชน์จากที่ดินในบางทำเล
ซึ่งอาจส่งผลให้การใช้ประโยชน์ในที่ดินในบางทำเลมีการเปลี่ยนแปลงไป
ที่อยู่อาศัยบางประเภทอาจไม่สามารถปลูกสร้างได้ในบางทำเลสำหรับผังเมืองใหม่
ตลอดจนจะมีการเปลี่ยนแปลงข้อกำหนด อัตราส่วนพื้นที่อาคารรวมต่อพื้นที่ที่ดิน (Floor Area
Ratio - FAR) และอัตราส่วนของที่ว่างต่อพื้นที่อาคารรวม (Open Space Ratio - OSR)
ตลอดจนอาจมีการเปลี่ยนแปลงข้อกำหนดในเรื่องเกี่ยวกับใบอนุญาตสิ่งแวดล้อม
ซึ่งล้วนเป็นความเสี่ยงที่เกิดขึ้นได้ในการซื้อที่ดิน
อย่างไรก็ดีบริษัทมีการบริหารความเสี่ยงในการซื้อที่ดินอย่างรัดกุม
โดยมีการศึกษาความเป็นไปได้ทางการตลาด
การวิเคราะห์ผลตอบแทนที่จะได้รับจากการลงทุนในที่ดินแต่ละแปลงอย่างละเอียด
รวมถึงศึกษาข้อจำกัดทางกฎหมายและข้อบังคับต่างๆ
ของที่ดินแต่ละแปลงอย่างละเอียดก่อนตัดสินใจซื้อ
โดยการตัดสินใจซื้อที่ดินทุกแปลงจะผ่านการพิจารณาโดยรอบคอบ
และต้องผ่านการอนุมัติจากคณะกรรมการบริหาร